Pressemeddelelse
TeamAuction
Marts 2015

Succesfuld auktion sikrer vigtige midler til Børnecancerfonden

**Den vestjyske auktionsvirksomhed TeamAuction har i samarbejde med Team Rynkeby, netop afsluttet en stor velgørenhedsauktion til fordel for Børnecancerfonden. Resultatet af auktionen betyder, at Børnecancerfonden kan se frem til ekstra midler, i form af hele 73.184 kroner.**

I januar måned igangsatte auktionsvirksomheden TeamAuction i samarbejde med Team Rynkeby, en auktion til fordel for Børnecancerfonden. Med stor opbakning fra over 120 danske virksomheder, blev auktionen en stor succes.

**Stærk opbakning fra virksomheder**
Ifølge TeamAuctions Country Manager, Søren Nørgård, skyldes det flotte resultatet ikke mindst den velvilje, som TeamAuction blev mødt af, da effekterne til auktionen skulle indsamles:

“Størstedelen af virksomhederne vi kontaktede var positiv stemte. Uden virksomhedernes opbakning, havde det ikke været muligt, at skabe så flot et resultat. Vi vil derfor gerne rette en stor tak til alle de virksomheder, der har bidraget til auktionen og dermed støttet denne vigtige sag”, siger Søren Nørgård.

**Flere auktioner på vej**
På trods af det flotte resultat, bliver der ikke hvilet på laurbærerne, hverken hos Team Rynkeby eller TeamAuction. Allerede nu er der planlagt auktioner for flere af Team Rynkebys lokale afdelinger.

“Det er altid en fornøjelse at samarbejde med velgørenhedsorganisationer, som Team Rynkeby, og vi er dybt imponerede over det store arbejde, de gør. Det arbejde vil vi gerne være med til at støtte, både nu og i fremtiden”, siger Søren Nørgård.

Foruden Team Rynkeby auktionerne, afholder TeamAuction også auktioner for andre velgørenhedsorganisationer. I øjeblikket afholdes f.eks. auktioner til fordel for “Familier Med Kræftramte Børn” og “Northside Charity Challenge”, hvor formålet bl.a. er, at indsamle så mange penge som muligt til de hjemløse i Aarhus.

**Et stærkt koncept**
Den vestjyske auktionsvirksomhed oplever i øjeblikket øget interesse blandt sportsklubber, velgørenhedsorganisationer og virksomheder, og det er der ifølge Søren Nørgård en god forklaring på:

“Vores koncept er et win-win-win koncept, hvor både forbrugeren, virksomheden og sportsklubben eller velgørenhedsauktionen får udbytte af samarbejdet”, forklarer Søren Nørgård.

Konceptet er nemlig opbygget således, at både små og store sportsklubber og velgørenhedsorganisationer kan bruge TeamAuction til, at skaffe vigtige midler til deres virke. På auktionsitet kan forbrugeren gøre et røverkøb, og samtidig støtte det gode formål, og virksomhederne, der donerer effekter til auktionerne, får masser af goodwill, eksponering og nye kunder til kostprisen af de donerede effekter.

**Yderligere oplysninger:**
TeamAuction: Tine Krægpøth, Marketingchef, email: tk@team-auction.com, tlf.: 20660007